Búast má við að Joe Biden Bandaríkjaforseti viðurkenni í dag, laugardag, að Tyrkir hafi framið þjóðarmorð á Armenum í fyrri heimstyrjöldinni. Tyrkir hafa mjög barist gegn því að þjóðarmorðið verði viðurkennt á alþjóðlegum vettvangi.
Þessi fyrirætlan Bidens kom fram í tilkynningu frá utanríkisráðuneyti Bandaríkjanna. Það væri sögulegur viðburður því Bandaríkjamenn hafa hingað til ekki viljað viðurkenna atburðina sem þjóðarmorð. Fjöldi ríkja hefur ekki enn gert það en viðurkenning var eitt af kosningaloforðum Bidens sem löngum hefur ræktað samband sitt við samfélag Armena og Grikkja í Bandaríkjunum. Forsetinn ræddi símleiðis við Recep Tayyip Erdogan Tyrklandsforseta í gær þar sem hann þrýsti á um að ríkin tvö kæmust að samkomulagi um deiluefni sín og bættu tvíhliða samstarf sitt. Í dag eru 106 ár liðin frá því að ósmanska veldið hóf fjöldamorð og flutninga á Armenum frá landsvæðinu þar sem Armenía er nú þangað sem nú eru Írak og Sýrland. Ekki er vitað hve mörg féllu í valinn. Afkomendur þeirra hafa þrýst mjög á að þjóðir heims viðurkenndu þjóðarmorð en Tyrkir hafa alltaf streist á móti. Meðal röksemda þeirra er að atburðirnir hafi verið hluti af átökum fyrri heimstyrjaldar. Erdogan sjálfur hvatti á fimmtudaginn til þess að varðveita sannleikann um það sem hann nefndi svokallaði þjóðarmorð á Armenum". Í yfirlýsingu tyrkneskra stjórnvalda eftir samtal Erdogans við Biden sagði að þeir væru sammála um mikilvægi samvinnu ríkjanna.